شەفەق نیوز/ «بەلسەم» ئەو خانمە نووسەر کورد فەیلیە، باڵاترین خەڵاتەیل سوید (سمولتس) ئەرا ساڵ ٢٠٢١ لە ڕۆمانەگەی (ئاسوو رووداوەگە) وەدەس هاورد، ک وەزوان سویدی نووسادەی، و باس لە باوەتەیلیگ کۆمەڵایەتی کەێد.
خانمە نووسەرەگە دوێەت کامل کەرەم سەرکردە لە حزب شیوعی عراقە، و یەکیگە لە مامووستایل مەکتەو کوردە فەیلیەگان لە بەغداد لەماوەی پەنجاگان و شەسەگان لە سەدەی گوزەیشتە.
بەلسەم لەساڵ ١٩٨٣ لە ئیران لەداڵگ بویە، ک وەرجە پەیابوینی لە شەپۆل بارکردنەگە لە هەیشتاگان سەدەی گوزەیشتە ک کوردە فەیلیەگان کەفتنە وەری، ١٩ کەس لە خیزانەگەی روی وەرەو ئیران کردن، بیجگە باوگی، ک ئەویش خوەی لە چەوەیل دارودەسەیل رژیمەگە شاردیادەو.
دویای ئەوە ک باوگی رەسیە لایان، خیزانەگە لە ئیرانەو وەرەو یەکێتی سۆڤیەتی دەرچگن و لەولاو وەرەو ئەفغانستان، ئیجا لە ساڵ ١٩٩٠ ئەرا سوێد چگن.
نووسەرەگە گشت قۆناغەیل خوەنواریی لە سوید تەواو کرد، وبویە خاوەن بڕوانامەی ماستەر لە ئەدەب و زانستە سیاسییەگان.
دەربارەی رۆمانەگەی ک لە خەڵات سوید سەرکەفت، ٣ هەزار چاپ لەلی کریا، و نیاز وەرگیرانکردنی ئەرا چەن زوانیگ دیرێد.
بەلسەم ئامادەکاری ئەرا دەرکردن رۆمانە نووەگەی «جیوازی» کەێد، و بڕیارە لە مانگ شوبات ئایندە لە رسوومەیلیگ تایبەت لە شار «یونشوبنک» سویدی خەڵاتەگی وەربگرێد.
